Virallinen lehti nro C 034 , 02/02/1998 s. 0164



B4-0050, 0053, 0068, 0074, 0079 ja 0087/98 Päätöslauselma ihmisten kloonauksesta Euroopan parlamentti, joka - ottaa huomioon 12. maaliskuuta 1997 antamansa päätöslauselman kloonauksesta ((EYVL C 115, 14.4.1997, s. 92.)), - ottaa huomioon 16. heinäkuuta 1997 antamansa lausunnon ((EYVL C 286, 22.9.1997, s. 87.)) ehdotuksesta Euroopan parlamentin ja neuvoston direktiiviksi bioteknologian keksintöjen oikeudellisesta suojasta, - ottaa huomioon vuonna 1996 tehdyn Euroopan neuvoston yleissopimuksen ihmisoikeuksien ja ihmisarvon suojelemisesta biologian ja lääketieteen soveltamisen osalta (ns. bioetiikkasopimus) sekä tämän sopimuksen lisäpöytäkirjan, jossa kielletään ihmisten kloonaus, A. katsoo, että amerikkalaisen tiedemiehen ilmoitus aikeestaan kloonata ihmisiä on herättänyt levottomuutta, B. katsoo, että ihmisen kloonaus on määritelty sellaisten ihmisalkioiden luomiseksi, joilla on sama geneettinen perimä kuin jollakin elävällä tai kuolleella ihmisellä kaikissa kehitysvaiheissa alkaen hedelmöityksestä, ilman että on mahdollista erottaa käytettyä menettelyä, C. katsoo, että ihmisen kloonaus, oli se sitten tehty kokeelliselta pohjalta, hedelmällisyyshoidon tai implantaatiota edeltävän diagnoosin yhteydessä, kudosten siirtoa varten tai missä muussa tarkoituksessa tahansa on epäeettistä, moraalisesti vastenmielistä, ihmisarvon kunnioittamisen vastaista ja vakava loukkaus ihmisten perusoikeuksia vastaan eikä sitä voida oikeuttaa tai hyväksyä missään olosuhteissa, D. katsoo, että tieteellistä tutkimusta, joka on yksi ihmiskunnan kehittämisessä avainasemassa oleva ala, on jatkettava, mutta se ei saa muodostaa uhkaa ihmisarvolle ja ihmisen koskemattomuudelle, E. katsoo, että maanantaina 12. tammikuuta 1998 Euroopan neuvosto avasi allekirjoitettavaksi ensimmäisen ja ainoan kansainvälisen asiakirjan, jossa jyrkästi kielletään ihmisten kloonaus; 1. Toistaa, että jokaisella yksilöllä on oikeus omaan geneettiseen identiteettiin ja että ihmisten kloonaus on kiellettävä; 2. Pyytää Euroopan neuvoston jäsenvaltioita allekirjoittamaan ja ratifioimaan Euroopan neuvoston bioetiikkasopimuksen sekä sen ihmisten kloonausta koskevan lisäpöytäkirjan ottaen huomioon näiden kahden oikeudellisen välineen sitovuuden ja sen, että niissä määrätään raskaista rikosoikeudellisista seuraamuksista Euroopan maissa todetuissa rikkomustapauksissa; jos määrittelystä ei päästä yksimielisyyteen, ratkaisut pohjautuvat Euroopan parlamentin antamaan määritelmään; 3. Pyytää kutakin jäsenvaltiota antamaan sitovat määräykset, jotka kieltävät kaiken ihmisten kloonaukseen liittyvän tutkimuksen maan alueella ja joissa määrätään rangaistuksista kaikissa rikkomustapauksissa; 4. Pyytää jäsenvaltioita, Euroopan unionia ja Yhdistyneitä kansakuntia toteuttamaan kaikki tarpeelliset toimenpiteet sellaisen yleisen ja nimenomaisen ihmisten kloonauksen kiellon aikaansaamiseksi, joka on oikeudellisesti sitova, sekä lisäksi kutsumaan kokoon maailmanlaajuisen konferenssin käsittelemään tätä aihetta; 5. Pyytää kansainvälistä tiedeyhteisöä kieltämään ihmisten kloonauksen ihmisperimän tutkimisen yhteydessä; 6. Muistuttaa neuvostoa vaatimuksestaan, että yhteisön varoja ei tulisi käyttää suoraan eikä välillisesti sellaisiin tutkimusohjelmiin, joihin liittyy ihmisten kloonaus, ja pyytää vahvistusta sille, että tätä kieltoa sovelletaan kaikissa tapauksissa; 7. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille, Euroopan neuvoston pääsihteerille ja parlamentaariselle edustajakokoukselle ja Yhdistyneiden kansakuntien pääsihteerille.